Hei, denne artikkelen er over ett år gammel og kan inneholde utdatert informasjon

(Dagbladet): Seiji Uchida (49) ble lam fra livet og ned i en motorsykkelulykke i 20-åra. Siden den gang har det vært en drøm for ham å nå toppen av landemerket Mont-Saint-Michel i Normandie.

Det har imidlertid vært umulig fordi man ikke klarer å få rullestoler opp de stupbratte trappene som tar pilgrimmer og turister 50 meter opp til klosteret på toppen.

I går nådde likevel Seiji toppen, takket være moderne robotteknologi. Han ble båret opp av vennen Hirosama Hara, som fikk superkrefter fra en såkalt HAL-drakt.

Drakta festes til bærerens rygg, armer og bein. Sensorer i drakta leser så hvilke muskelgrupper bæreren bruker og forsterker dem ved hjelp av hydraulikk. Dermed kunne den ikke spesielt sterke Hirosama lett bære lamme Seiji opp de bratte trappene. HAL-drakta gjorde at an kunne løfte 200 kg uten større problemer.

- Det var en drøm å komme hit. Jeg ville vise barna mine at selv om man er funksjonshemmet, kan man klare hva som helst, sier Seiji til nyhetsbyrået AFP.

Seiji hadde med kona og alle de fire barna sine på drømmeturen.

